CELEX: 62009CN0078
Language: mt
Date: 2009-02-24 00:00:00
Title: Kawża C-78/09 P: Appell ippreżentat fl- 24 ta’ Frar 2009 minn Compagnie des bateaux mouches SA mis-sentenza tal-Qorti tal-Prim’Istanza (Is-Seba’ Awla) tal- 10 ta’ Diċembru 2008 fil-Kawża T-365/06, Bateaux mouches vs UASI

1.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 102/13
            
         Appell ippreżentat fl-24 ta’ Frar 2009 minn Compagnie des bateaux mouches SA mis-sentenza tal-Qorti tal-Prim’Istanza (Is-Seba’ Awla) tal-10 ta’ Diċembru 2008 fil-Kawża T-365/06, Bateaux mouches vs UASI
   (Kawża C-78/09 P)
   2009/C 102/22
   Lingwa tal-kawża: Il-Franċiż
   
      Partijiet
   
   
      Appellanti: Compagnie des bateaux mouches SA (rappreżentant: G. Barbaut, avukat)
   
      Appellati: L-Uffiċċju għall-Armonizzazzjoni fis-Suq Intern (Trade marks u Disinni), Jean-Noël Castanet
   
      Talbiet tal-appellanti
   
   
               —
            
            
               tiddikjara r-rikors tal-kumpannija Compagnie des bateaux mouches ammissibbli;
            
         
               —
            
            
               tannulla s-sentenza tal-Qorti tal-Prim’Istanza tal-Komunitajiet Ewropej tal-10 ta’ Diċembru 2008 (Kawża T-365/06);
            
         
               —
            
            
               tikkundanna lill-Qorti tal-Prim’Istanza tal-Komunitajiet Ewropej għall-ispejjeż kollha.
            
         
      Aggravji u argumenti prinċipali
   
   L-appellanti tinvoka żewġ aggravji insostenn tal-appell tagħha.
   Permezz tal-ewwel aggravju tagħha, l-appellanti tallega l-ksur, mill-Qorti tal-Prim’Istanza, tal-Artikolu 7(1)(b) tar-Regolament tal-Kunsill (KE) Nru 40/94 tal-20 ta’ Diċembru 1993 dwar it-trade mark Komunitarja (1). F’dan ir-rigward, hija tilmenta, fl-ewwel lok, illi l-Qorti tal-Prim’Istanza injorat il-karattru distintiv intrinsiku li t-trade mark kellha sa mill-bidu nett. Fit-tieni lok, dan il-karattru distintiv inżamm u ġie msaħħaħ matul iż-żmien permezz tal-użu tat-trade mark mill-appellanti. Fil-fatt, it-trade mark “BATEAUX MOUCHES” hija indikata fuq il-bastimenti użati mill-appellanti – u minnha biss – sabiex tagħmel dawriet turistiċi fuq ix-xmara Seine, filwaqt li t-tiftix tat-termini “bateaux mouches” permezz tal-għodda ta’ tiftix tal-internet iwassal direttament għas-sit tal-appellanti stess u din tal-aħħar implementat politika attiva sabiex tiddefendi t-trade mark tagħha minn kull użu abbużiv.
   Permezz tat-tieni aggravju tagħha, l-appellanti tikkritika lill-Qorti tal-Prim’Istanza talli interpretat b’mod żbaljat il-kriterji ta’ ġurisprudenza li jippermettu li jiġi stabbilit il-ksib, permezz tal-użu, tal-karattru distintiv tat-trade mark “BATEAUX MOUCHES”. Fil-fatt, l-elementi li jistgħu juru l-karattru distintiv tat-trade mark, bħall-parti mis-suq miżmuma mit-trade mark, l-intensità, l-estent ġeografiku u t-tul taż-żmien tal-użu ta’ din it-trade mark, il-kobor tal-investimenti li l-impriża tagħmel sabiex tippromwoviha, il-proporzjon fl-oqsma kkonċernati ta’ dawk li jidentifikaw, permezz tat-trade mark, il-prodott jew is-servizz bħala li jkun ġej minn impriża partikolari, kellhom jiġu evalwati mill-Qorti tal-Prim’Istanza b’mod globali u mhux parzjali.
   
      (1)  ĠU 1994, L 11, p. 1.